2020. gada 14. jūlijā Noteikumi Nr. 450

Rīgā (prot. Nr. 44 28. §)

**Grozījumi Ministru kabineta 2016. gada 5. janvāra noteikumos Nr. 20 "Kārtība, kādā finanšu iestāde izpilda finanšu kontu pienācīgas pārbaudes procedūras un sniedz Valsts ieņēmumu dienestam informāciju par finanšu kontiem"**

Izdoti saskaņā ar likuma

"Par nodokļiem un nodevām"

64. pantu, 97. panta pirmo daļu,

99. panta pirmo daļu un

100. panta piekto daļu

Izdarīt Ministru kabineta 2016. gada 5. janvāra noteikumos Nr. 20 "Kārtība, kādā finanšu iestāde izpilda finanšu kontu pienācīgas pārbaudes procedūras un sniedz Valsts ieņēmumu dienestam informāciju par finanšu kontiem" (Latvijas Vēstnesis, 2016, 9. nr.; 2017, 8. nr.; 2018, 73. nr.; 2019, 221. nr.) šādus grozījumus:

1. Papildināt noteikumus ar 80. punktu šādā redakcijā:

"80. Attiecībā uz 2019. gadu ir piemērojami šādi informācijas sniegšanas un apmaiņas noteikumi:

80.1. piemērojot šo noteikumu 62. punktu, finanšu iestādes, izmantojot WEB servisu, elektroniski iesniedz informāciju Valsts ieņēmumu dienestā līdz 2020. gada 30. oktobrim;

80.2. piemērojot šo noteikumu 69. punktu, ja finanšu iestādes rīcībā nav informācijas, kas atbilstoši likumam un šiem noteikumiem sniedzama Valsts ieņēmumu dienestam, tā pēc iespējas ātrāk, bet ne vēlāk kā līdz 2020. gada 30. oktobrim iesniedz Valsts ieņēmumu dienestā nulles ziņojumu, ievērojot šo noteikumu 62., 63. un 64. punktu;

80.3. piemērojot šo noteikumu 72. punktu, Valsts ieņēmumu dienests nodrošina no finanšu iestādēm saņemtās informācijas nosūtīšanu iesaistīto valstu kompetentajām iestādēm par šo valstu rezidentu finanšu kontiem finanšu iestādēs līdz 2020. gada 30. decembrim;

80.4. piemērojot šo noteikumu 73. punktu, ja finanšu iestādei nav iespējams sniegt informāciju atbilstoši šo noteikumu 60. punktā minētajām prasībām, tā pēc iespējas ātrāk, bet ne vēlāk kā līdz 2020. gada 30. oktobrim informē Valsts ieņēmumu dienestu par informācijas nesniegšanas iemesliem un paredzamo informācijas iesniegšanas datumu;

80.5. piemērojot šo noteikumu 74. punktu, Valsts ieņēmumu dienests 20 darbdienu laikā pēc šo noteikumu 73. punktā un 80.4. apakšpunktā minētās informācijas saņemšanas, ja paredzamais informācijas iesniegšanas datums tiek noteikts pēc 2020. gada 30. decembra, informē iesaistītās valsts kompetento iestādi par informācijas nesniegšanas iemesliem un paredzamo informācijas iesniegšanas datumu."

2. Papildināt noteikumus ar informatīvo atsauci uz Eiropas Savienības direktīvām šādā redakcijā:

"**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Padomes 2014. gada 9. decembra Direktīvas (ES) 2014/107/ES, ar ko groza Direktīvu 2011/16/ES attiecībā uz obligāto automātisko informācijas apmaiņu nodokļu jomā;

2) Padomes 2020. gada 24. jūnija Direktīvas (ES) 2020/876, ar ko groza Direktīvu 2011/16/ES, lai risinātu steidzamo nepieciešamību Covid-19 pandēmijas dēļ atlikt konkrētus termiņus informācijas iesniegšanai un apmaiņai nodokļu jomā."

Ministru prezidents A. K. Kariņš

Finanšu ministrs J. Reirs